CELEX: 32019D1389
Language: da
Date: 2019-09-04 00:00:00
Title: Kommissionens gennemførelsesafgørelse (EU) 2019/1389 af 4. september 2019 om bemyndigelse til at indrømme undtagelser fra Europa-Parlamentets og Rådets forordning (EU) nr. 1307/2013 og Kommissionens delegerede forordning (EU) nr. 639/2014 for så vidt angår anvendelsen af visse betingelser vedrørende grønne betalinger for ansøgningsåret 2019 i Belgien, Spanien, Frankrig, Litauen, Polen og Portugal (meddelt under nummer C(2019) 6438)

6.9.2019   
               
               
                  DA
               
               
                  Den Europæiske Unions Tidende
               
               
                  L 230/3
               
            
         KOMMISSIONENS GENNEMFØRELSESAFGØRELSE (EU) 2019/1389
         af 4. september 2019
         om bemyndigelse til at indrømme undtagelser fra Europa-Parlamentets og Rådets forordning (EU) nr. 1307/2013 og Kommissionens delegerede forordning (EU) nr. 639/2014 for så vidt angår anvendelsen af visse betingelser vedrørende grønne betalinger for ansøgningsåret 2019 i Belgien, Spanien, Frankrig, Litauen, Polen og Portugal
         
            
               (meddelt under nummer C(2019) 6438)
            
         
         (Kun den franske, den litauiske, den nederlandske, den polske, den portugisiske og den spanske udgave er autentiske)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådets forordning (EF) nr. 637/2008 og Rådets forordning (EF) nr. 73/2009 (1), særlig artikel 69, stk. 1, og
         ud fra følgende betragtninger:
         
                     (1)
                  
                  
                     Afsnit III, kapitel 3, i forordning (EU) nr. 1307/2013 indeholder en bestemmelse om betaling for landbrugsmetoder, der er til gavn for klimaet og miljøet (herefter »grønne betalinger«). Disse metoder omfatter afgrødediversificering og miljømæssige fokusområder. Der er fastsat yderligere bestemmelser om disse metoder i kapitel 3 i Kommissionens delegerede forordning (EU) nr. 639/2014 (2).
                  
               
                     (2)
                  
                  
                     I henhold til artikel 44, stk. 4, i forordning (EU) nr. 1307/2013 betragtes braklagt jord i forbindelse med afgrødediversificering som en anden afgrøde end græs eller andet grøntfoder. Dette indebærer, at jord, der er blevet afgræsset eller høstet til produktionsformål, ikke kan betragtes som braklagt jord.
                  
               
                     (3)
                  
                  
                     I henhold til artikel 45, stk. 2, i delegeret forordning (EU) nr. 639/2014 kan braklagt jord betragtes som miljømæssige fokusområde som omhandlet i artikel 46, stk. 2, første afsnit, litra a), i forordning (EU) nr. 1307/2013 under forudsætning af, at der ikke finder nogen landbrugsproduktion sted på den.
                  
               
                     (4)
                  
                  
                     I henhold til artikel 45, stk. 9, i delegeret forordning (EU) nr. 639/2014 kan arealer med efterafgrøder eller plantedække betragtes som miljømæssigt fokusområde med henblik på artikel 46 i forordning (EU) nr. 1307/2013 på betingelse af, at de blev etableret ved udsåning af en blanding af afgrødearter, og forudsat at betingelserne i artikel 46 i forordning (EU) nr. 1307/2013 er opfyldt. Medlemsstaterne skal udarbejde den liste over blandinger af afgrødearter, der skal anvendes, og skal fastsætte en periode på nationalt, regionalt eller sub-regionalt niveau eller på bedriftsniveau, hvor de arealer med efterafgrøder eller plantedække, der er anmeldt som miljømæssigt fokusområde, skal være etableret. Perioden skal være mindst otte uger. Desuden omfatter arealer med efterafgrøder eller plantedække ikke arealer med vinterafgrøder, der som regel sås om efteråret med henblik på høstning eller græsning.
                  
               
                     (5)
                  
                  
                     Belgien, Spanien, Frankrig, Litauen, Polen og Portugal har besluttet, at braklagt jord, der opfylder kriterierne i artikel 45, stk. 2, i delegeret forordning (EU) nr. 639/2014, og arealer med efterafgrøder eller plantedække, som opfylder kriterierne i artikel 45, stk. 9, i nævnte forordning, kan betragtes som miljømæssige fokusområder i overensstemmelse med artikel 46, stk. 2, første afsnit, litra a) og i), i forordning (EU) nr. 1307/2013.
                  
               
                     (6)
                  
                  
                     Belgien, Spanien, Frankrig, Litauen, Polen og Portugal meddelte Kommissionen, at den alvorlige tørke, de stod over for i foråret og sommeren, havde kumulative virkninger på bekostning af landbrugsvirksomheden og lagde pres på udbyttet af vegetation, der anvendes til foder, særlig græsarealer eller græsgange.
                  
               
                     (7)
                  
                  
                     Den alvorlige tørke gjorde, at husdyrsektorerne kom til at mangle foder, og forhindrede dem i at opbygge foderreserver. Denne udvikling gav anledning til bekymringer, særlig på grund af stigende priser som følge af den manglende produktion, hvorved de berørte bedrifters levedygtighed bringes i fare.
                  
               
                     (8)
                  
                  
                     For at gøre det muligt for landbrugerne i de berørte områder at anvende mest muligt af deres tilgængelige arealer til fodring af dyr har Belgien, Spanien, Frankrig, Litauen, Polen og Portugal anmodet om tilladelse til at afvige fra visse betingelser i forbindelse med grønne betalinger, for så vidt angår braklagt jord, som opfylder kravene til afgrødediversificering eller miljømæssigt fokusområde i overensstemmelse med henholdsvis artikel 44, stk. 4, og artikel 46, stk. 2, første afsnit, litra a), i forordning (EU) nr. 1307/2013.
                  
               
                     (9)
                  
                  
                     Af samme grund har Belgien, Spanien, Frankrig, Litauen, Polen og Portugal anmodet om tilladelse til at afvige fra visse betingelser i forbindelse med grønne betalinger, for så vidt angår arealer med efterafgrøder eller plantedække som opfylder kravene til afgrødediversificering eller miljømæssigt fokusområde i overensstemmelse med artikel 46, stk. 2, første afsnit, litra i), i forordning (EU) nr. 1307/2013.
                  
               
                     (10)
                  
                  
                     Herudover kunne det på nogle landbrug i Frankrig, Litauen og Polen ikke lade sig gøre at så efterafgrøder eller plantedække i rette tid på grund af de ekstreme vejrforhold, der gjorde jordforholdene uegnet til det forberedende arbejde. Hvis den periode, hvor arealer med efterafgrøder skal være etableret, ikke afkortes, vil det derfor være vanskeligt at gennemføre deres dyrkningsplan, navnlig hvis de efterfølgende vil så en vinterafgrøde. Efter at dette optimale tidspunkt er overskredet, er der fare for, at landbrugerne er tvunget til at så vinterafgrøder under ugunstige forhold, således at det kommende udbytte af de pågældende afgrøder er i fare.
                  
               
                     (11)
                  
                  
                     I betragtning af, hvor alvorlig tørken og dens konsekvenser var i 2019 i de berørte områder, bør der indrømmes undtagelser fra artikel 44, stk. 4, i forordning (EU) nr. 1307/2013, for så vidt angår jord, der ligger brak med henblik på afgrødediversificering, fra artikel 45, stk. 2, i delegeret forordning (EU) nr. 639/2014, for så vidt angår braklagt jord med henblik på kvalificering som miljømæssigt fokusområde i henhold til artikel 46, stk. 2, første afsnit, litra a), i forordning (EU) nr. 1307/2013, og fra artikel 45, stk. 9, i delegeret forordning (EU) nr. 639/2014, for så vidt angår arealer med efterafgrøder eller plantedække med henblik på kvalificering som miljømæssigt fokusområde, i overensstemmelse med artikel 46, stk. 2, første afsnit, litra i), i forordning (EU) nr. 1307/2013.
                  
               
                     (12)
                  
                  
                     For at opfylde kravene i artikel 69, stk. 1, i forordning (EU) nr. 1307/2013 bør nærværende afgørelse dog kun indrømme undtagelser fra forpligtelsen til afgrødediversificering og miljømæssige fokusområder i det omfang og tidsrum, det er strengt nødvendigt. Af denne grund bør undtagelserne i nærværende afgørelse gælde for landbrugere, der er etableret i områder, for hvilke de kompetente myndigheder i de berørte medlemsstater formelt har anerkendt, at områderne blev ramt af denne tørke, som førte til væsentlig mangel på foderressourcer. Derudover bør der fastsættes yderligere betingelser i forbindelse med undtagelsen.
                  
               
                     (13)
                  
                  
                     Under hensyntagen til tilgængeligheden af andre instrumenter og de berørte områders særlige kendetegn, herunder eksisterende landbrugssystemer og arealanvendelse, bør Belgien, Spanien, Frankrig, Litauen, Polen og Portugal have mulighed for at beslutte, hvilken af disse undtagelser der finder anvendelse i de påvirkede områder, og i hvilket omfang, under forudsætning af, at de i denne afgørelse fastsatte betingelser overholdes. Når medlemsstaterne træffer beslutning om anvendelsen af undtagelserne i de berørte områder, bør de tage behørigt hensyn til målene for de landbrugsmetoder, der er til gavn for klimaet og miljøet, og særlig til behovet for tilstrækkelig beskyttelse af jordkvaliteten og kvaliteten af naturressourcer og biodiversiteten, særlig i de mest følsomme perioder for blomstrende blomster og rugende fugle.
                  
               
                     (14)
                  
                  
                     For at sikre, at undtagelserne i denne afgørelse er effektive, bør Belgien, Spanien, Frankrig, Litauen, Polen og Portugal træffe deres beslutninger senest 14 dage efter datoen for meddelelsen af nærværende afgørelse og give Kommissionen meddelelse om deres beslutninger senest syv dage efter den dato, hvor disse beslutninger blev truffet.
                  
               
                     (15)
                  
                  
                     For at gøre det muligt for Kommissionen at overvåge, om de relevante regler anvendes korrekt, og hvordan undtagelserne virker, bør Belgien, Spanien, Frankrig, Litauen, Polen og Portugal forelægge oplysninger om antallet af hektarer af de berørte arealer, hvormed virkningen af undtagelserne på miljømålene for afgrødediversificering og miljømæssige fokusområder, der er fastsat ved forordning (EU) nr. 1307/2013, kan vurderes. Disse oplysninger bør stilles til Kommissionens rådighed senest den 15. december 2019 ved hjælp af eksisterende forvaltningsinstrumenter. Senest samme dato bør Belgien, Spanien, Frankrig, Litauen, Polen og Portugal forelægge en vurdering for Kommissionen om undtagelsens indvirkning på miljøet, biodiversiteten og de klimamål, der er forbundet med miljømæssige fokusområder, efterafgrøder og afgrødediversificering, og i givet fald med en beskrivelse af de foranstaltninger, der skal afbøde for eventuelle konstaterede negative virkninger.
                  
               
                     (16)
                  
                  
                     Foranstaltningerne i denne afgørelse er i overensstemmelse med udtalelse fra Forvaltningskomitéen for Direkte Betalinger —
                  
               VEDTAGET DENNE AFGØRELSE:
         
            Artikel 1
            Undtagelsernes omfang
            
               1.   Uanset artikel 44, stk. 4, i forordning (EU) nr. 1307/2013 kan Belgien, Spanien, Frankrig, Litauen, Polen og Portugal for ansøgningsåret 2019 beslutte, at braklagt jord betragtes som en særskilt afgrøde, selv om disse arealer er blevet afgræsset eller høstet til produktionsformål.
            
            
               2.   Uanset artikel 45, stk. 2, i delegeret forordning (EU) nr. 639/2014 kan Belgien, Spanien, Frankrig, Litauen, Polen og Portugal for ansøgningsåret 2019 beslutte, at braklagt jord betragtes som et miljømæssigt fokusområde i henhold til artikel 46, stk. 2, første afsnit, litra a), i forordning (EU) nr. 1307/2013, selv om disse arealer er blevet afgræsset eller høstet til produktionsformål.
            
            
               3.   Uanset artikel 45, stk. 9, i delegeret forordning (EU) nr. 639/2014 kan Belgien, Spanien, Frankrig, Litauen, Polen og Portugal for ansøgningsår 2019 med henblik på kvalificering som miljømæssigt fokusområde i overensstemmelse med artikel 46, stk. 2, første afsnit, litra i), i forordning (EU) nr. 1307/2013 beslutte et af følgende:
               
                           a)
                        
                        
                           at arealer med efterafgrøder eller plantedække kan etableres uden såning af en blanding af afgrødearter, forudsat at de afgrøder, der sås, er græs eller andet grøntfoder
                        
                     
                           b)
                        
                        
                           at arealer med efterafgrøder eller plantedække kan omfatte arealer med vinterafgrøder, der som regel sås om efteråret med henblik på høstning af grøntfoder eller græsning.
                        
                     
            
               4.   Uanset artikel 45, stk. 9, andet afsnit, i delegeret forordning (EU) nr. 639/2014 kan Frankrig, Litauen og Polen for ansøgningsåret 2019 afkorte den foreskrevne minimumsperiode, i hvilken arealer med efterafgrøder eller plantedække skal være etableret som omhandlet i nævnte bestemmelse, forudsat at der efterfølgende sås en vinterafgrøde.
            
         
         
            Artikel 2
            Områder, der er berørt af undtagelserne
            De i artikel 1 omhandlede beslutninger finder kun anvendelse på områder, hvor de berørte husdyr findes, eller i tilfælde af artikel 1, stk. 4, hvor det på grund af jordbundsforholdene på det pågældende tidspunkt ikke var muligt at foretage det klargørende arbejde af jorden før udsåning, hvorved artikel 45, stk. 9, i delegeret forordning (EU) nr. 639/2014 ikke kunne overholdes, og for hvilke de kompetente myndigheder i Belgien, Spanien, Frankrig, Litauen, Polen og Portugal formelt har anerkendt, at de i 2019 var ramt af alvorlig tørke.
         
         
            Artikel 3
            Frist
            Beslutningerne i artikel 1 træffes senest 14 dage efter datoen for meddelelsen af nærværende afgørelse.
         
         
            Artikel 4
            Meddelelse
            
               1.   Senest syv dage efter den dato, hvor beslutningerne i artikel 1 er blevet truffet, giver Belgien, Spanien, Frankrig, Litauen, Polen og Portugal Kommissionen meddelelse om:
               
                           a)
                        
                        
                           de områder, for hvilke de kompetente myndigheder officielt har anerkendt, at de i 2019 var ramt af alvorlig tørke
                        
                     
                           b)
                        
                        
                           de beslutninger, der er truffet i henhold til artikel 1, herunder arten af de undtagelser, der anvendes på NUTS 3-niveau, og begrundelsen for at anvende undtagelserne i de berørte områder.
                        
                     
            
               2.   Senest den 15. december 2019 giver Belgien, Spanien, Frankrig, Litauen, Polen og Portugal Kommissionen meddelelse om antallet af bedrifter, som anvendte undtagelserne i artikel 1, og om arealet af hektarer, på hvilke undtagelserne i artikel 1 er blevet anvendt. Disse oplysninger skal stilles til rådighed på NUTS 3-niveau. Senest samme dato forelægger Belgien, Spanien, Frankrig, Litauen, Polen og Portugal en vurdering for Kommissionen om undtagelsens indvirkning på miljøet, biodiversiteten og de klimamål, der er forbundet med miljømæssige fokusområder, efterafgrøder og afgrødediversificering, og i givet fald med en beskrivelse af foranstaltninger, der skal afbøde for eventuelle konstaterede negative virkninger.
            
         
         
            Artikel 5
            Adressater
            Denne afgørelse er rettet til Kongeriget Belgien, Kongeriget Spanien, Den Franske Republik, Republikken Litauen, Republikken Polen og Den Portugisiske Republik.
         
         
            Udfærdiget i Bruxelles, den 4. september 2019.
            
               
                  På Kommissionens vegne
               
               Phil HOGAN
               
                  Medlem af Kommissionen
               
            
         
         
            (1)  EUT L 347 af 20.12.2013, s. 608.
         
            (2)  Kommissionens delegerede forordning (EU) nr. 639/2014 af 11. marts 2014 om supplerende regler til Europa-Parlamentets og Rådets forordning (EU) nr. 1307/2013 om regler for direkte betalinger til landbrugere under den fælles landbrugspolitiks støtteordninger og om ændring af bilag X til nævnte forordning (EUT L 181 af 20.6.2014, s. 1).